Ńdɔ̄ Mósɛs a ngálóe Ísraɛ̂l ásə nyé ai bɔ́ nâ: “Mǐ man yǎ yén é mam mə́sə Ǹtondôbə a ngábɔ á mís máán étē á ńnam Égîptɛn, a tádigi ábə Farawóŋ ai bəbɔ bísíé bóé bə́sə a kələ kwí á ńnam wóé ósə: 2é bod bíndə́gə́lə́ yā mínā bə́bēn mī ngáyén, məndəm ai ngul biyə̌ŋ bí mam. 3Vədá a zaa kwí ámōs dí, Ǹtondôbə a ndzí kig mína və́ ńnə́m yā wáyəm mam, é mís yā máyén, ai mə́lɔ́ yā mawóg. 4Mə ngáwúlu ai mínā á ńkōd ńnam bisəb məwóm mə́nyi, biwɔ́man byáán byá ndzí kig mína wú á nyɔ́l, eyábág dzóe[1] təge wa síbī âkǒl. 5Sə̌ kig ḿbāŋála énye mǐ ngádí, sə̌ kig wɔ̂n ngə́ mə́nyú mábi ḿbya mǐ ngányú: ḿból yə̄ nâ mǐ yəm nâ mǎ mə̄ nə́ Ńtondôbə Zambá wāān. 6Éyɔŋ mǐ sɔ́ yǎ kwí é vóm ví, ńdɔ Sihôn ǹkúkúmá yā Heshbôn, ai Og ǹkúkúmá yā Bashân, bə́ ngázu tóban ai bíā nə́ bálūman ai bía bitá, ńdɔ bǐ ngáyíd bɔ́. 7Bǐ nɔ̄ŋɔ́ sí dzābá, bǐ və́ə́ dzɔ̄ nə́ é bɔ ngab elíg Rúben, Gad ai efǎs ébəgá Manasé. 8Nyiégán bībúg yā mə́tīŋ mā, mǐ dzálā mɔ́ ḿból yə̄ nâ mam máán mə́sə̄ mə́ wūlu m̀bəŋ. 9Mínā bála mǐ tə́lə́ ámōs dí mínā bə́sə á mís mə́ Ńtondôbə Zambá wāān, miǹló mí bǒd yā bibəgá byáán, bənyiá bódo báán, bəsaŋ bəkálara báán, bod bə́sə̄ yā Ísraɛ̂l, 10biníngá báán ai bɔ́n báán ai ńtɔbɔ̌ yā ó nə́ á mīńkán míe, tɔ ényɔ́ á tsá wa ndzaag, tɔ ényɔ́ ā lɛ́ wa məndím, 11ńdɔ myǎyi nyían á elad amvóé Ńtondôbə, Zambá wāān yǎ á ngākani sɔŋ, élad ámvóé yā ā tindi ámōs dí ai wa. 12Ḿból yə̄ nâ ámōs dí ó bɔ ayɔŋ díé nyémēn nyé á bɔ Zambá woe, ḿból á ngākad wa, ḿból á ngākani běsōá Ábrahám Ízag ai Yákɔb sɔŋ.